## Pravilnik o načinu vođenja Registra udruga

### NN 84/2005 (11.7.2005.), Pravilnik o načinu vođenja Registra udruga

# MINISTARSTVO GOSPODARSTVA, RADA I PODUZETNIŠTVA

**1630**

Temeljem članka 176. stavka 4. Zakona o radu –
pročišćeni tekst (»Narodne novine«, br. 137/04),
ministar gospodarstva, rada i poduzetništva donosi

## PRAVILNIK

### O NAČINU VOĐENJA REGISTRA UDRUGA

1. OPĆE ODREDBE

Članak 1.

Ovim Pravilnikom propisuje se sadržaj i način
vođenja Registra udruga (u daljnjem tekstu: registar).

Članak 2.

U registar koji se vodi u ministarstvu nadležnom
za rad, odnosno uredu državne uprave u županiji nadležnom za poslove rada (u
daljnjem tekstu: nadležno tijelo) upisuju se sindikati, udruge poslodavaca,
udruge sindikata više razine i udruge poslodavaca više razine (u daljnjem
tekstu: udruge), ovisno o području djelovanja udruge.

2. REGISTAR

Članak 3.

Registar se sastoji od:

1. knjiga udruga,

2. knjiga udruga više razine i

3. zbirke isprava.

Članak 4.

(1) Knjiga udruga i knjiga udruga više razine (u
daljnjem tekstu: knjiga) je tvrdog omota, na kojem je utisnut velikim tiskanim
slovima tekst:

1. KNJIGA UDRUGA SINDIKATA

2. KNJIGA UDRUGA POSLODAVACA

3. KNJIGA UDRUGA SINDIKATA VIŠE RAZINE

4. KNJIGA UDRUGA POSLODAVACA VIŠE RAZINE

(obrazac br. 1).

(2) Na prvoj unutarnjoj stranici knjige upisuje
se velikim tiskanim slovima naziv nadležnog tijela i rimskim brojem redni broj knjige
(obrazac br. 2).

(3) Ovlaštena osoba prije prvog upisa ovjerava
prvu unutarnju stranicu knjige svojim potpisom i pečatom.

(4) Stranice knjige, osim prve unutarnje
stranice, označene su rednim brojevima od 1 do 100.

Članak 5.

Svaka udruga ima stalni registarski broj koji se
sastoji od:

– velikih slova US i rednog broja pod kojim je u
knjigu udruga sindikata upisan sindikat,

– velikih slova UP i rednog broja pod kojim je u
knjigu udruga poslodavaca upisana udruga poslodavaca,

– velikih slova USV i rednog broja pod kojim je
u knjigu sindikata više razine upisan sindikat više razine,

– velikih slova UPV i rednog broja pod kojim je
u knjigu udruga poslodavaca više razine upisana udruga poslodavaca više razine.

Članak 6.

(1) U knjigu udruga upisuju se sljedeći podaci o
udruzi (obrazac br. 3):

1. registarski broj

2. naziv udruge

3. skraćeni naziv udruge

4. sjedište udruge

5. datum utemeljenja udruge

6. datum donošenja statuta udruge

7. područje djelovanja udruge

8. naziv izvršnog tijela udruge

9. osobe ovlaštene za zastupanje udruge

10. datum upisa u registar udruga

11. datum prestanka djelovanja udruge

12. potpis ovlaštene osobe.

(2) Upisivanje odgovarajućih podataka u knjigu
obavlja ovlaštena osoba čitljivo, tintom, te svaki upis potvrđuje svojim
potpisom.

(3) Podaci iz stavka 1. ovoga članka mogu se
voditi i na informatičkom mediju.

Članak 7.

(1) Upisani tekst u knjigu ne smije se brisati i
ispravljati.

(2) Iznimno, manje pogreške ispravljaju se
precrtavanjem vodoravnom crtom i stavljanjem potpisa ovlaštene osobe i datuma
ispravka, a novi se podaci čitljivo ispisuju iznad precrtanih.

(3) Ako se radi o većim pogreškama upis se
poništava precrtavanjem cjelokupne rubrike crvenom kosom crtom te se upis
obavlja u prvoj slobodnoj rubrici.

(4) U slučaju kada su rubrike u potpunosti
ispunjene upis se nastavlja na prvoj slobodnoj stranici na koju se prenosi
registarski broj i svi važeći podaci, nakon čega se ispunjena stranica u
cijelosti precrtava crvenom kosom crtom.

Članak 8.

(1) Promjene koje su nastale nakon prvog upisa u
registar upisuju se u rubriku koja se odnosi na promjene odgovarajućih
podataka. Nakon upisa novih podataka, rubrika koja sadrži stare podatke
precrtava se crvenom kosom crtom.

(2) U slučaju kada su rubrike koje se odnose na
promjenu odgovarajućih podataka do kraja popunjene i u slučaju kada udruga
mijenja svoj naziv, upis se nastavlja na prvoj slobodnoj stranici na koju se
prenosi registarski broj i svi važeći podaci, nakon čega se ispunjena stranica
precrtava crvenom kosom crtom.

(3) Prestanak udruge upisuje se u odgovarajuću
rubriku, nakon čega se s dvije crvene kose crte precrtavaju sve stranice u koje
su upisani podaci o udruzi.

3. ZAHTJEV ZA UPIS

Članak 9.

(1) Zahtjev s prilozima za upis udruge u
registar (u daljnjem tekstu: zahtjev) podnosi nadležnom tijelu osoba ovlaštena
za zastupanje udruge u dva istovjetna primjerka (obrazac br.
4).

(2) Prilozi uz zahtjev podnose se u izvorniku,
ovjerenom prijepisu ili ovjerenoj fotokopiji.

(3) Popis utemeljitelja i popis članova izvršnog
tijela obvezno sadrži: ime i prezime, datum rođenja, odnosno za strance broj
putovnice i ime države koja ju je izdala, prebivalište odnosno boravište i
vlastoručni potpis navedenih osoba, a za pravne osobe tvrtku ili naziv,
sjedište i MBS.

(4) Prijem zahtjeva potvrđuje ovlaštena osoba
stavljanjem otiska prijemnog štambilja u koji upisuje: datum primitka,
klasifikacijsku oznaku i urudžbeni broj, te isto potvrđuje svojim potpisom.

(5) Jedan primjerak ovako potvrđenog zahtjeva
vraća se stranci i ima značaj potvrde iz članka 177. stavka 4. Zakona o radu –
Pročišćeni tekst (»Narodne novine« broj 137/04)

(6) O zahtjevu za upis udruge u registar
nadležno tijelo donosi rješenje koje obvezno sadrži: datum upisa i registarski
broj pod kojim se udruga upisuje, naziv udruge, sjedište, područje djelovanja
te ime i prezime osoba ovlaštenih za zastupanje.

Članak 10.

(1) Zahtjev s prilozima za upis prestanka
djelovanja udruge sukladno članku 192. stavku 1. točka 1. Zakona o radu –
pročišćeni tekst (»Narodne novine« broj 137/04) (obrazac br.
4) podnosi nadležnom tijelu osoba ovlaštena za zastupanje udruge u dva
istovjetna primjerka.

(2) O upisu u registar prestanka djelovanja
udruge nadležno tijelo donosi rješenje koje obvezno sadrži datum upisa,
registarski broj udruge, naziv udruge, sjedište, datum prestanka djelovanja
udruge te ime i prezime osoba kojima prestaju ovlaštenja za zastupanje udruge.

4. PRIJAVA PROMJENE
PODATAKA

Članak 11.

(1) Prijavu promjene naziva udruge, skraćenog
naziva udruge, sjedišta, statuta, područja djelovanja, naziva tijela i osoba
ovlaštenih za zastupanje udruge, s prilozima podnosi nadležnom tijelu osoba
ovlaštena za zastupanje udruge (obrazac br. 5).

(2) O upisu u registar promjene podataka iz
stavka 1. ovoga članka nadležno tijelo donosi rješenje koje obvezno sadrži:
datum upisa udruge, registarski broj udruge, naziv i sjedište udruge, datum
upisa promjene te podatak koji se mijenja i novi podatak.

5. ZBIRKA ISPRAVA

Članak 12.

(1) Zbirka isprava vodi se za svaku udrugu u
posebnom omotu.

(2) Na svakom posebnom omotu upisuje se:

– naziv udruge i,

– registarski broj udruge.

(3) U omot se odlaže: po jedan primjerak
zahtjeva, svih priloga uz zahtjev te svih donesenih rješenja.

(4) Sve navedene isprave ulažu se kronološkim
redom tako da se svaka isprava označava rednim brojem crnom bojom u desnom
gornjem uglu i upisuje u popis na unutarnjoj stranici omota zbirke isprava.

6. PRIKUPLJANJE I
DAVANJE PODATAKA

Članak 13.

Nadležna tijela koja vode registre udruga dužna su
dva puta godišnje (31. prosinca i 30. lipnja) ministarstvu nadležnom za rad
dostaviti podatke iz registra udruga (obrazac br. 6).

Članak 14.

(1) Knjige i zbirke isprava registra propisane
ovim Pravilnikom smatraju se knjigama, odnosno ispravama trajne vrijednosti.

(2) Ovlaštena osoba zadužena za vođenje registra
dužna je čuvati knjige i zbirke isprava na način da se zaštite od zlouporabe,
uništenja i oštećenja.

Članak 15.

(1) Na pisani zahtjev osobe koja ima pravni
interes nadležno tijelo izdaje izvadak iz registra.

(2) Izvadak iz registra sadrži posljednje
podatke koji su upisani u knjigu udruga i odgovaraju najnovijem stanju.

Članak 16.

(1) Svaka osoba ima pravo uvida u podatke
upisane u registar.

(2) Uvid se obavlja uz obveznu nazočnost
ovlaštene osobe zadužene za vođenje registra.

7. ZAVRŠNE ODREDBE

Članak 17.

(1) Udruge koje su upisane u registar prije
stupanja na snagu ovoga Pravilnika, nadležno tijelo će po službenoj dužnosti, u
skladu s ovim Pravilnikom, ponovno upisati u knjigu udruga s posljednjim
važećim podacima.

(2) Nadležno tijelo će o upisu udruge prema
stavku 1. ovoga članka i novom registarskom broju donijeti rješenje.

Članak 18.

Obrasci broj 1, 2, 3, 4, 5 i 6 s odgovarajućim
sadržajem, tiskani su uz ovaj Pravilnik i čine njegov sastavni dio.

Članak 19.

Danom stupanja na snagu ovoga Pravilnika
prestaje važiti Pravilnik o registraciji udruga (»Narodne novine«, broj 14/96).

Članak 20.

Ovaj Pravilnik stupa na snagu osmoga dana od
dana objave u »Narodnim novinama«.

Ministar

**Branko Vukelić**, v. r.

![]()
![]()
![]()
![]()

Pravilnik, NN 84/2005-1630